b"\n_START_ARTICLE_\nJaume Mir Ferri\n_START_SECTION_\nPrimers anys i el m\xc3\xb3n del ciclisme\n_START_PARAGRAPH_\nNascut en el si d'una fam\xc3\xadlia treballadora, qued\xc3\xa0 orfe de pare als dos anys. En acabar la Guerra Civil pass\xc3\xa0 a ajudar a la seva mare al mercat dels Encants de Barcelona en una petita parada de fruita. Posteriorment exerc\xc3\xad de taxista, fins que a la d\xc3\xa8cada de 1950 entr\xc3\xa0 en contacte amb el m\xc3\xb3n del ciclisme, exercint de xofer de ciclistes i treballant pel diari El Mundo Deportivo. El 1959, l'any de la vict\xc3\xb2ria de Federico Mart\xc3\xadn Bahamontes, va fer el seu primer Tour de Fran\xc3\xa7a. Al Tour de 1963 s'adon\xc3\xa0 que Jacques Anquetil, despr\xc3\xa9s d'arribar a meta tot demacrat per l'esfor\xc3\xa7, pujava al podi ben arreglat gr\xc3\xa0cies a les atencions rebudes per la seva dona. Mir va veure en aix\xc3\xb2 la necessitat que els ciclistes es venguessin, s'arreglessin, i ell els ajudava, posant-los la gorra, posant b\xc3\xa9 el mallot, donant-los una beguda...\n_START_SECTION_\nEl cinema\n_START_PARAGRAPH_\nA banda de la seva relaci\xc3\xb3 amb el ciclisme tamb\xc3\xa9 \xc3\xa9s conegut per haver participat en m\xc3\xa9s de 100 pel\xc2\xb7l\xc3\xadcules com a actor secundari. El seu debut fou com a assessor a Las piernas de la serpiente, pel\xc2\xb7l\xc3\xadcula amb toc d'humor sobre el ciclisme. El seu caracter\xc3\xadstic bigoti el feia molt apropiat per fer de dolent mexic\xc3\xa0 als spaghetti western, per\xc3\xb2 tamb\xc3\xa9 en bona part del cinema quinqui de les d\xc3\xa8cades de 1970 i 1980. Perros Callejeros, Los bingueros, Los \xc3\xbaltimos golpes de El Torete, Yo, El Vaquilla o Companys, proc\xc3\xa9s a Catalunya foren algunes de les seves pel\xc2\xb7l\xc3\xadcules.\n_START_SECTION_\nRetirada i homenatges\n_START_PARAGRAPH_\nEl 2013, amb 84 anys, pos\xc3\xa0 punt final a la seva dilatada carrera professional. El 2016 Iv\xc3\xa1n Vega va recollir la seva biografia a Secundario de lujo: una vida entre campiones._NEWLINE_Durant els anys vinculat al ciclisme va rebre nombrosos reconeixements, com ara la Medalla del Tour de Fran\xc3\xa7a pels seus 25 anys en cursa, la placa homenatge de la Volta a Espanya, la Medalla d'Honor de la Federaci\xc3\xb3 Espanyola de Ciclisme, la placa homenatge de la Federaci\xc3\xb3 Catalana de Ciclisme, la Medalla d'Honor de la Volta a Catalunya o la placa homenatge dels periodistes de ciclisme._NEWLINE_Mor\xc3\xad a Barcelona el 29 de maig de 2019."